Óravázlat

**Ha eleged van a suliból**

**Az óra bevezető része**: (Beszélgetés) Szívesen jársz-e iskolába? Ha nem, miért nem? Voltál-e már olyan helyzetben, hogy nem akartál suliba menni? Miért? Egyáltalán miért kell iskolába járnunk? Meg vagy-e elégedve az iskola felszereltségével? Mit hiányolsz?

**Az óra fő része:** Mit gondolsz, vannak-e olyan helyek a világon, ahol a gyerekek nem járhatnak iskolába? Ha igen, hol élnek? Miért nem járhatnak iskolába?

Kik segíthetnek ezen a helyzeten?

Hallottál-e már az UNICEF-ről? Mit tudsz erről a nemzetközi szervezetről?

Az UNICEF igyekszik mindenhol megszervezni az oktatást ún. „mobil iskolák” felállításával. Hogyan képzeled el ezeket az iskolákat? Melyek azok az alapvető dolgok, melyek nélkül nem működhet egy ilyen iskola? Dolgozzatok csoportokban!

Nyissátok ki a Szitakötő 31. számát, és olvassátok el a **Ha eleged van a suliból**... (4. oldal) c. szöveget! Jelöljétek be azokat a szövegrészeket, melyek új információt képeznek a számotokra! Írjatok a sorok mellé egy felkiáltójelet! Karikázzátok be azokat a szövegrészeket, melyekről véleményt szeretnétek mondani, valami miatt gondolkodásra késztettek!

Alkossatok ismét csoportokat! Mondjátok el egymásnak röviden, mely részeket jelöltétek be, és miért! Vannak-e a csoportban olyan tanulók, akik ugyanazt jelölték be?

**Az óra befejező része**: Mindenki kap egy üres papírt. Öt perced van, hogy leírd, milyen gondolatokat ébresztett benned ez a szöveg.

Rokvic Erzsébet